送管季衡赴省
作者：李曾伯
朝代：宋

paragraphs: 酌君以江南臘釀之酒，祝君以古戎秋芳之蘭。
餞君以慈恩千佛之筆，贈君以洪鑪九轉之丹。
酒呼美祿壯行色，蘭取賸馥香人寰。
筆將披腹寫今古，丹可換骨超仙凡。
霜晴水瘦過灧澦，春和花發登長安。
妙齡翰墨富摛藻，肯堂源委從巍冠。
珊瑚文采世所貴，玉樹瀟灑人爭看。
出門西笑著鞭去，郄林許我高枝攀。
湘靈詩成看神助，論秦賦漢從容間。
大對堯階丹地前，細陳蜀道青天難。
已然遄往證屢惡，方來未艾憂多端。
當思頭目我吳楚，罔忽腹背皆夷蠻。
粒珠束桂楮爛賤，魚頳難赭嗟維艱。
馬老伏櫪筋力盡，劍新出匣鋒鋩寒。
維國大寶一箇信，維民司命一分寬。
挽回線脈冀天鑒，生意庶可岷峨還。
直須建策邁晁董，無愧名第聯歐韓。
臚傳可卜慶雲見，會見喜色盈天顔。
宮袍新賜鶡弁棄，晝錦歸博庭闈歡。
鄉閭相賀寶坊又一瑞，益使天下欽湘山。